**15.2.2016**

**OIKEUSMINISTERIÖ OM 31/41/2015**

**LAPSEN HUOLTOA JA TAPAAMISOIKEUTTA KOSKEVAN LAINSÄÄDÄNNÖN UUDISTAMINEN**

**TALENTIAN LAUSUNTO MUUTOSTARPEITA KOSKEVASTA MUISTIOSTA OM 31/41/2015**

Sosiaalialan korkeakoulutettujen ammattijärjestö Talentia pitää hyvänä, että ennen lainsäädännön valmistelutyötä ja uudistamista kootaan tietoa huolto – ja tapaamisoikeuteen liittyvistä mahdollisista muutostarpeista ja niihin liittyvistä kysymyksistä.

On tärkeää, että lastenvalvojana toimii huolto ja tapaamisoikeuskysymyksiin perehtynyt sosiaalialan ammattilainen 1.3.2016 voimaan astuvan ammattihenkilölain 817/2015 mukaisesti.

**Tuetut ja valvotut tapaamiset**

On tärkeää, että tapausten haasteellisuuden ja vaativuuden takia arvion valvottujen tapaamisten toteutuksesta tekevät sosiaalihuollon ammattihenkilölain 817/2015 mukaiset ammattihenkilöt, joista on säädetty tarkemmin ammattihenkilölain 7 §:ssä ja 8 §.ssä.

**Määräaika sosiaaliviranomaisen selvitykselle**

Olosuhdeselvitysten viipyminen on aiheutunut siitä, että lastenvalvojan työ on ollut kunnissa heikosti resursoitu tarpeeseen nähden. Lakivaliokunnan selvityksen mukaan olosuhdeselvitysten tekeminen on kestänyt keskimäärin noin kuusi kuukautta. Selvityksen tekeminen virkavastuulla varmistaa sosiaalihuollon ammattihenkilölain mukaisen eettisen vastuun ja koulutusnimikkeen mukanaan tuoman ammattitaidon. Vaatimukset selvityksen laadulle ja kriteereille voidaan säätää laissa. Tällöin selvitykselle saadaan myös paremmin valtakunnallinen ohjeistus ja tarvittava täydennys tai lisäkoulutus. Lainsäädännön tulee johtaa siihen, että henkilöstöresurssit paranevat lapsen oikeuksien näkökulmasta.

**Lapsen huoltoa ja huostaanottoa koskevien prosessien päällekkäisyys**

Lastensuojeluprosesseissa on usein taustalla vanhempien erimielisyydet lapsen huollosta ja asumisesta sekä tapaamisoikeudesta. Prosessien samanaikaisuus ja käsittely kahdessa eri instanssissa eivät ole tiedon koostumisen kannalta hyväksi. Tällöin on pohdittava kahden eri tuomioistuimen välistä tiedon vaihtoa ja se parantamista lapsen edun näkökulmasta.

**Sovittelu ja muu varhaisen vaiheen tuki**

Kuntien sovittelupalveluja ja varhaisen vaiheen tukea on vahvistettava. Lapsi- ja perhepalveluiden muutosohjelmaan on sisällytetty eropalveluiden ja tapaamisoikeuteen liittyvien palvelujen kehittäminen. Vanhemmilla tulee olla palvelu, jonne yhteydenottokynnys on mahdollisimman alhainen. Talentia kannattaa sovittelupalveluiden käyttöönottoa, joka omalta osaltaan vahvistaisi sosiaalihuollon palvelutarpeen selvityksessä todettua varhaisen tuen tarvetta.

Sosiaalialan korkeakoulutettujen ammattijärjestö Talentia ry

Alpo Heikkinen

erityisasiantuntija